Nordjyske Bank har netop offentliggjort årsregnskab, der viser et resultat, der er 31 procent højere end årsregnskabet for 2018. Det skriver Kanal Frederikshavn. - Vi er naturligvis yderst tilfredse med årsresultatet for 2019. Det er vores første hele regnskabsår efter fusionen med Ringkjøbing Landbobank. Resultatet er skabt ved tilgang af mange nye privat- og erhvervskunder, samt stor vækst i forretningsomfanget med eksisterende kunder. Bankens samlede udlån er som følge heraf steget seks procent, fortæller bankdirektør Claus Andersen til Kanal Frederikshavn og fortsætter: - Bankens nicheområder med ekspertise i for eksempel Private Banking og vindmøllefinansiering er kommet kunderne og forretningen i Nordjylland til gode. Samtidig har bankens mange kunder med et realkreditlån været deltagere i Danmarkshistoriens største konverteringsbølge, hvor bankens rådgivere har hjulpet i tusindvis af kunder til at udnytte mulighederne for et billigere realkreditlån. Han forudser, at 2020 bliver et nyt spændende år, hvor hovedopgaven bliver at rådgive bankens nuværende kunder og samtidig fortsætte væksten med udbygning af bankens markedsandel i Nordjylland. Nordjyske Bank forventer i 2020 et resultat før skat i intervallet 950 til 1.250 mio. kroner.

Opsummering:
Nordjyske Bank og Ringkjøbing Landbobank har i dag offentliggjort årsregnskabet for 2019, og det blev et rekordresultat. Regnskabet viser et resultat før skat på 1,246 mia. kroner